b'\n_START_ARTICLE_\nKira Skov\n_START_SECTION_\nOpv\xc3\xa6kst\n_START_PARAGRAPH_\nKira Skov blev f\xc3\xb8dt p\xc3\xa5 N\xc3\xb8rrebro i K\xc3\xb8benhavn i 1976 og voksede op i R\xc3\xb8dovre.\n_START_SECTION_\nKarrieren\n_START_PARAGRAPH_\nI 1993 tog hun til London, hvor hun m\xc3\xb8dte en 17 \xc3\xa5r \xc3\xa6ldre guitarist, Eve, som hun fulgte til USA. Sammen med Eve og bl.a. Laust Sonne dannede hun et band Butterfly Species, der eksisterede til 1997. P\xc3\xa5 det tidspunkt gik hun fra Eve og rejste til London, hvor hun var bosat i yderligere fire \xc3\xa5r. Her s\xc3\xb8gte hun efter et band og begyndte at skrive sine egne sange. I perioden indspillede hun bl.a. med guitaristen Jeff Beck. _NEWLINE_Skov flyttede tilbage til Danmark i 2002._NEWLINE_I 2001 fik Hun et to\xc3\xa5rigt igangs\xc3\xa6tningsstipendium fra Statens Kunstfond, hvilket gjorde det muligt for hende at koncentrere sig om at skrive sange. Samme \xc3\xa5r dannede hun "Kira & The Kindred Spirits", og bandet indspillede den f\xc3\xb8rste plade. Pressen var hurtig til at hylde Kira Skov, og Politikens anmelder Erik Jensen kaldte hende \xe2\x80\x9c Det st\xc3\xb8rste naturtalent l\xc3\xa6nge set i dansk rock\xe2\x80\x9d i anmeldelsen af hendes debutkoncert med bandet p\xc3\xa5 Rust i 2002. De f\xc3\xb8lgende \xc3\xa5r markerede gruppen sig som liveorkester med Kira Skov som det dynamiske kraftcenter. Gruppen indspillede de f\xc3\xb8lgende \xc3\xa5r flere plader med fine anmeldelser._NEWLINE_I den store offentlighed blev Kira Skov for alvor kendt ved at synge duet med Lars H.U.G. til Rock\'n\'royal i 2004 umiddelbart f\xc3\xb8r brylluppet mellem kronprins Frederik og kronprinsesse Mary._NEWLINE_I 2007 optr\xc3\xa5dte Skov med sit band i 13 opf\xc3\xb8relser af balletforestillingen Rapsody p\xc3\xa5 Det Kongelige Teaters gamle scene, med originalt materiale, h\xc3\xa5ndplukket fra hendes tre udgivelser med Kira and the Kindred Spirits. Koreografen Nicolo Fonte instruerede balletten, med kostumer af Mads N\xc3\xb8rgaard. Forestillingen blev en stor succes._NEWLINE_I oktober 2007 blev det annonceret, at hendes band, Kira & the Kindred Spirits gik i opl\xc3\xb8sning, og at Kira Skov derefter ville forf\xc3\xb8lge en solokarriere, dog i samarbejde med Nicolai Munch-Hansen fra bandet._NEWLINE_Siden har hun indg\xc3\xa5et i samarbejde med en r\xc3\xa6kke forskellige musikere, bl.a. med trip-hop-stjernen Tricky, og hun medvirkede i en film instrueret af ovenn\xc3\xa6vnte, med premiere i efter\xc3\xa5ret 2007. Senere deltog hun i sommeren 2008 i en omfattende verdensturn\xc3\xa9 som g\xc3\xa6st i Trickys band p\xc3\xa5 festivaler i Europa, Japan, Korea og Rusland. Hun skrev kontrakt med Tricky og pladebranchelegenden Chris Blackwells nyopstartede selskab Brownpunk. Selskabet gik dog til grunde p\xc3\xa5 grund af interne stridigheder, og Skov fik ikke et gennembrud med dette, som man havde forventet.  Siden har hun arbejdet sammen med Peter Peter (Peter Schneidermann)  fra Sort Sol, og de skabte i f\xc3\xa6llesskab bandet Persona. Hun indspillede  desuden en plade sammen med den svenske producer Tore Johansson under navnet The Gospel og har samarbejdet med en lang r\xc3\xa6kke andre danske kunstnere som Sebastian, Steffen Brandt m.fl._NEWLINE_I 2008 udkom Kira Skovs f\xc3\xb8rste soloplade The Rail Train, the Meadow, the Freeway and the Shadows, med backup fra bandet The Ghost Riders. Herefter udgav hun pladen Look Up Ahead i september 2010 produceret med producer og musiker John Parish. Pladen blev indspillet p\xc3\xa5 Island. _NEWLINE_I 2011 optr\xc3\xa5dte hun med koncerter under vinterjazzen med en Billie Holiday-hyldest: Kira Skov sings Billie Holiday, bl.a. i Glassalen i Tivoli, og i efter\xc3\xa5ret 2011 udgav hun Memories of Days Gone By i samarbejde med blandt andet Nicolai Munch Hansen og Jacob Dinesen og modtog meget fine anmeldelser. _NEWLINE_I december 2012 var der premiere p\xc3\xa5 portr\xc3\xa6ttet \xe2\x80\x9cFra Kira til Billie\xe2\x80\x9d p\xc3\xa5 DK4._NEWLINE_I 2013 udgav Skov sit tredje soloalbum When We Were Gentle sammen med Nicolai Munch-Hansen, Oliver Hoiness, Simon Toldam og RJ Miller. Pladen blev produceret af John Parish og indspillet og mixet af Paul Corkett. Politiken fulgte Kira Skov igennem hele processen. Pladen kom p\xc3\xa5 gaden i oktober 2013 og fik en overv\xc3\xa6ldende modtagelse. 6 hjerter i Politiken og 5 stjerner i alle de \xc3\xb8vrige dagblade. Pladen udkom desuden i Tyskland, Frankrig og Polen samt i Japan og Taiwan. _NEWLINE_I september 2014 udgav Kira Skov sammen med Marie Fisker albummet The Cabin Project, der var optaget i Canada. Medvirkende er guitaristen Oliver Hoiness og multiinstrumentalisten Ned Ferm - assisteret af produceren Mark Howard. Projektet blev til ved at rejse midler gennem crowdfunding via Boomerang_NEWLINE_Det fjerde soloalbum var skabt med det samme band som We Where Gentle, igen i samarbejde med John Parish og Paul Corkett, og udkom i 2015. Titlen er May Your Mind Explode a Blossom Tree. Den blev ligeledes godt anmeldt._NEWLINE_I 2014 modtog Kira Skov Statens Kunstfonds tre\xc3\xa5rige arbejdslegat._NEWLINE_Hendes nummer "Now I Know" fra 2015 bliver spillet i tv-serien Bones, afsnittet "The Monster in the Closet" (s\xc3\xa6son 11, episode 13) med premiere 28. april 2016.\n_START_SECTION_\nPrivat\n_START_PARAGRAPH_\nKira Skov var gift med bassist og keyboardspiller Nicolai Munch-Hansen.'